
[bookmark: TextBodyBegin]Европейският парламент,
–	като взе предвид член 3 от Договора за Европейския съюз (ДЕС) и членове 4, 162, 174 – 178 и член 349 от Договора за функционирането на Европейския съюз,
–	като взе предвид Регламент (EС) 2021/1060 на Европейския парламент и на Съвета от 24 юни 2021 г. за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и инструмента за финансова подкрепа за управлението на границите и визовата политика[footnoteRef:1], [1:  	OВ L 231, 30.6.2021 г., стр. 159.] 

–	като взе предвид Регламент (ЕС) 2021/1058 на Европейския парламент и на Съвета от 24 юни 2021 г. относно Европейския фонд за регионално развитие и относно Кохезионния фонд[footnoteRef:2], [2:  	OВ L 231, 30.6.2021 г., стp. 60.] 

–	като взе предвид Регламент (ЕС) 2021/1059 на Европейския парламент и на Съвета от 24 юни 2021 г. относно специалните разпоредби за цел „Европейско териториално сътрудничество“ (Interreg), подкрепяна от Европейския фонд за регионално развитие и инструменти за външно финансиране[footnoteRef:3], [3:  	OВ L 231, 30.6.2021 г., стp. 94.] 

–	като взе предвид Регламент (ЕС) 2022/562 на Европейския парламент и на Съвета от 6 април 2022 г. за изменение на регламенти (ЕС) № 1303/2013 и (ЕС) № 223/2014 по отношение на Действия по линия на сближаването за бежанците в Европа (CARE)[footnoteRef:4], [4:  	ОВ L 109, 8.4.2022 г., стр. 1.] 

–	като взе предвид Регламент (ЕО) № 1082/2006 на Европейския парламент и на Съвета от 5 юли 2006 г. относно Европейската група за териториално сътрудничество (ЕГТС)[footnoteRef:5], [5:  	OВ L 210, 31.7.2006 г., стp. 19.] 

–	като взе предвид предложението на Комисията от 29 май 2018 г. за регламент на Европейския парламент и на Съвета относно механизъм за преодоляване на правните и административните пречки в трансграничен контекст (COM(2018)0373),
–	като взе предвид съобщението на Комисията от 20 септември 2017 г., озаглавено „Насърчаване на растежа и сближаването в граничните региони на ЕС“ (COM(2017)0534),
–	като взе предвид съобщението на Комисията от 3 април 2020 г., озаглавено „Насоки относно спешната помощ от ЕС при трансгранично здравно сътрудничество във връзка с кризата с COVID-19“[footnoteRef:6], [6:  	ОВ C 111 I, 3.4.2020 г., стр. 1.] 

–	като взе предвид съобщението на Комисията от 30 септември 2020 г. относно постигането на европейското пространство за образование до 2025 г. (COM(2020)0625),
–	като взе предвид своята резолюция от 15 септември 2022 г. относно икономическото, социалното и териториалното сближаване в ЕС: осми доклад за сближаването[footnoteRef:7], [7:  	ОВ С 125, 5.4.2023 г., стр. 100.] 

–	като взе предвид своята резолюция от 9 май 2023 г. относно ролята на политиката на сближаване за справяне с многоизмерните екологични предизвикателства в Средиземноморския басейн[footnoteRef:8], [8:  	Приети текстове, P9_TA(2023)0133.] 

–	като взе предвид своята резолюция от 13 март 2018 г. относно изоставащите региони в ЕС[footnoteRef:9], [9:  	ОВ С 162, 10.5.2019 г., стр. 24.] 

–	като взе предвид проучването, озаглавено „Изоставащи региони в ЕС: актуално състояние и бъдещи предизвикателства“, публикувано от Генералната дирекция за парламентарни изследвания на Парламента на 26 октомври 2020 г.[footnoteRef:10], [10:  	Проучване — „Европейски изоставащи региони: актуално състояние и бъдещи предизвикателства“, публикувано от Генералната дирекция за парламентарни изследвания на Парламента септември 2020 г.] 

–	като взе предвид своята резолюция от 11 септември 2018 г. относно насърчаване на растежа и сближаването в граничните региони на ЕС[footnoteRef:11], [11:  	ОВ C 433, 23.12.2019 г., стр. 24.] 

–	като взе предвид доклада от 2022 г. на Междуправителствения комитет на ООН по изменение на климата, озаглавен „Изменение на климата 2022 г.: смекчаване на последствията от климатичните промени (изменението на климата“). Принос на работна група III към Шестия доклад за оценка на Междуправителствения комитет по изменение на климата“[footnoteRef:12], [12:  	Междуправителствен комитет по изменението на климата, „Изменение на климата 2022 г.: смекчаване на последствията от климатичните промени (изменението на климата“). Принос на работна група III към Шестия доклад за оценка на Междуправителствения комитет по изменение на климата, (Shukla, P.R. и др.., сътавители), Cambridge University Press, Кеймбридж, Обединено кралство, и Ню Йорк, Ню Йорк, САЩ, 2022 г. ] 

–	като взе предвид споразумението, прието на 21-вата конференция на страните по Рамковата конвенция на ООН по изменение на климата (COP 21) в Париж на 12 декември 2015 г. (Парижкото споразумение),
–	като взе предвид заключенията на Съвета от 19 април 2021 г. относно обновено партньорство с държавите от южното съседство – нова програма за Средиземноморието,
–	като взе предвид резолюцията на Европейския комитет на регионите от 1 юли 2021 г., озаглавена „Визия за Европа: Бъдещето на трансграничното сътрудничество“[footnoteRef:13], [13:  	ОВ С 440, 29.10.2021 г., стр. 6.] 

–	като взе предвид становището на Европейския комитет на регионите от 8 февруари 2017 г., озаглавено „Липсващи транспортни връзки в граничните региони“[footnoteRef:14], [14:  	ОВ C 207, 30.6.2017 г., стр. 19.] 

–	като взе предвид член 54 от своя Правилник за дейността,
–	като взе предвид доклада на комисията по регионално развитие (A9-0415/2023),
А.	като има предвид, че трансграничното сътрудничество на ЕС със съседните държави по сухопътните или морските граници, обхващащо 184 региона, 33 държави и 260 милиона жители, е от ключово значение за политиките на ЕС;
Б.	като има предвид, че член 8 от ДЕС определя, че „Съюзът развива привилегировани отношения със съседните страни с оглед установяване на пространство на просперитет и добросъседство, основано на ценностите на Съюза и характеризиращо се с близки и мирни отношения, изградени на основата на сътрудничеството”;
В.	като има предвид, че трансграничното сътрудничество е важна стъпка в предприсъединителния процес на ЕС на държавите кандидатки;
Г.	като има предвид, че трансграничното сътрудничество допринася за мира и устойчивото развитие по външните граници на ЕС, подкрепя демократичните реформи, зачитането на европейските ценности, икономическото и социалното развитие на граничните райони, включително опазването на околната среда, услугите в областта на общественото здраве и мерките за безопасност и сигурност, допринася за постигането на целите на ЕС за по-интелигентен, по-зелен и по-свързан ЕС и съседните държави, както и за посрещането на регионалните нужди по отношение на доброто сътрудничество, управлението и общите предизвикателства, спомага за насърчаване на взаимното разбирателство и доверие и допринася за предотвратяването на бъдещи конфликти и войни чрез инструменти като програмата „PEACE +“;
Д.	като има предвид, че настоящата геополитическа ситуация отново потвърждава важността на стабилността и демократичното развитие в държавите и регионите по външните граници на ЕС;
Е.	като има предвид, че пандемията от COVID-19 и по-специално агресивната война на Русия срещу Украйна оказаха дълбоко въздействие върху всички програми за трансгранично сътрудничество, подкрепяни от Европейския инструмент за съседство (ЕИС-ТГС), които включват Русия и Беларус, със значително въздействие върху половината от програмите, предложени за периода 2021 – 2027 г.; като има предвид, че политиката на сближаване може да помогне за трансграничното сътрудничество, при условие че се запази нейният стратегически подход и бъде договорен стабилен бюджет;
Ж.	като има предвид, че изтичането на мозъци засяга непропорционално по-слабо развитите региони и ако не се предприемат мерки, явлението ще има дългосрочни отрицателни последици за бъдещето на Съюза;
З.	като има предвид, че масовото напускане на граничните региони, особено от страна на младите хора и квалифицираните работници, илюстрира липсата на икономическо развитие в тези региони; като има предвид, че трансграничното сътрудничество може да спомогне за създаването на нови възможности за заетост и устойчиво икономическо развитие;
И.	като има предвид, че нестабилното политическо, икономическо положение и положението със сигурността в Северна Африка и управлението на миграционната криза подчертават необходимостта от сътрудничество в Средиземноморския басейн;
Й.	като има предвид, че граничните региони често са чувствителни на конфликти и напрежение, трансграничното сътрудничество и регионалната дипломация оказват положително въздействие върху предотвратяването и разрешаването на спорове и потенциални кризи;
Общи съображения относно програмите Interreg NEXT
1.	приветства привеждането на програмите Interreg NEXT в съответствие с програмите Interreg, тъй като така има възможност да се опростят процедурите, да се засилят полезните взаимодействия между програмите и да се повиши ефективността на европейските инвестиции; подчертава обаче необходимостта от по-опростени процедури както на етапа на оценяване, така и при изпълнението на проектите, с по-голям акцент върху измеримите резултати, когато това е целесъобразно, и цялостното въздействие върху развитието на регионите и живота на гражданите;
2.	подчертава, че местните и регионалните органи изпълняват ключова роля в трансграничното сътрудничество със съседните държави чрез тяхното познаване на географското, културното, езиковото и социалното положение, възможностите, ограниченията и споделените предизвикателства;
3.	подчертава значението на трансграничните проекти, включително проектите за междуличностни контакти, за сближаването на хората и по този начин за разкриването на нов потенциал за устойчиво местно развитие и трансгранично сътрудничество; подчертава значението на трансграничните инвестиции за засилването на иновациите, на трансфера на технологии, на общите решения и полезните взаимодействия между различните програми и по този начин за засилването на териториалното сближаване отвъд административните граници и за укрепването на солидарността;
4.	подчертава, че разпределянето на средства за периода 2021 – 2027 г. далеч не е оптимално, и поради това подчертава значението на финансовото засилване на тези програми; приветства по-голямата отчетност на третите държави по отношение на събирането на вземания от бенефициери от частния сектор; подчертава значението на принципите на правовата държава и равнопоставените условия на конкуренция за всички бенефициери, били те публични или частни, и подчертава нуждата от насърчаване на участието на частни инвеститори, заедно с публични инвестиции, в устойчивото развитие на граничните региони и трети държави чрез предоставяне на повече средства на разположение;
5.	приветства възможността управляващите органи да предават данни по електронен път на Комисията, но същевременно посочва, че по-честото предаване на данни не следва да води до увеличаване на бюрокрацията; поради това подчертава значението на оперативно съвместимите системи, които биха могли автоматично да изпращат данни в обща база данни, и насърчава Комисията да продължава да развива сътрудничеството с трети държави в този сектор;
6.	изразява загриженост, че големите инфраструктурни проекти вече няма да подлежат на одобрение от Комисията;
7.	приветства премахването на ограничението за финансирането от ЕС за големи инфраструктурни проекти и счита, че развитието на устойчива инфраструктура допринася за социално-икономическия растеж в трансграничните региони; същевременно подчертава необходимостта от ангажиране на публичния и частния сектор, което би могло да доведе до повече иновации и развитие на инфраструктури, свързани с енергийния сектор, транспорта, комуникациите и цифровизацията;
8.	повдига въпроса, че основните предизвикателства, пред които е изправен ЕС, могат да бъдат преодолени и чрез насърчаване на трансграничното сътрудничество между съседните региони (напр. устойчиво бъдеще за Средиземно море, Черно море, Балтийско море и други морски басейни; устойчиво бъдеще за Алпите, Пиренеите, Карпатите и други планински вериги; устойчиво бъдеще за големите речни басейни на Рейн, Дунав, Мьоз (Маас) и т.н.);
9.	подчертава, че трансграничното сътрудничество е важна стъпка в предприсъединителния процес на ЕС, която насърчава държавите кандидатки да споделят опит и да научат по какъв начин ЕС функционира отвътре; подчертава, че това спомага за доближаване на инициативите и целите на ЕС до държавите кандидатки, с цел споделяне на опит и започване на процес на икономическо и социално сближаване; подчертава, че към момента на присъединяване към ЕС държавите кандидатки, които са участвали в трансгранично сътрудничество, вече ще бъдат запознати с програмите и проектите на ЕС;
10.	подчертава решаващата роля на трансграничното сътрудничество за устойчивото управление на природните ресурси и предизвикателствата, свързани с изменението на климата, включително природните бедствия, околната среда, биологичното разнообразие и продоволствената сигурност, както и екосистемите в граничните райони; подчертава в този контекст значението на превенцията и на разработването на местни и регионални планове за трансгранични мерки за адаптиране към изменението на климата; подчертава необходимостта от увеличаване на усилията за борба с изменението на климата и засилване на смекчаването на последиците от изменението на климата в тези региони, по-специално с цел привеждане в съответствие с целите на ЕС в областта на климата;
11.	подчертава потенциала на трансграничното сътрудничество, особено в по-слабо населените трансгранични райони, в области като енергията от възобновяеми източници и кръговата икономика, и призовава за по-добро използване на съществуващите възможности за развитие на устойчива икономика и качествени работни места;
Трансгранично сътрудничество с държавите от Източното съседство
12.	спирането на трансграничното сътрудничество с Русия и Беларус вследствие на агресивната война на Русия срещу Украйна, както и пренасочването на средства към Украйна и Република Молдова, което промени из основи европейската архитектура за сигурност; следователно подчертава необходимостта от сътрудничество в областта на политиката на сигурност, за да се постигнат общите цели за надеждно колективно възпиране и отбрана в рамките на трансграничното сътрудничество;
13.	насочва вниманието към трудното положение на регионите с обща граница с Русия и Беларус след преустановяването на програмите за трансгранично сътрудничество с тези държави и насърчава Комисията да работи в тясно сътрудничество със засегнатите държави членки, за да бъдат намерени устойчиви решения за преодоляване на социалните и икономическите предизвикателства в тези региони;
14.	призовава средствата от трансграничните програми да се използват за развитието на устойчива транспортна инфраструктура, включително изграждането на железопътни връзки и съоръжения за съхранение в близост до границите на ЕС с Украйна и Република Молдова, за да се рационализира потокът от стоки и зърно, така че да се гарантира продоволствената сигурност в световен мащаб, да се допринася за насърчаване на развитието на устойчива икономика и за двете държави и да се оказва помощ на държавите членки по външните граници на Съюза, както и на Молдова и Украйна, за справяне с тези предизвикателства;
15.	признава значението на насърчаването на местната и регионалната култура и опазване на културното наследство, както и на образователния и икономическия обмен между граничните региони, за да се засили взаимното разбиране на обичаите на съседите и да се създават важни стимули за многоезично образование; подчертава значението на приобщаващото образование по отношение на демократичните ценности и необходимостта от подкрепа за по-високо качество в тази област;
16.	призовава за подкрепа за по-устойчиви инфраструктурни проекти, които допринасят за подобряване на свързаността на трансграничните региони, насърчаване на мобилността в рамките на тези региони и между тях и подобряване на качеството на живот и възможностите за жителите на регионите, както и на проекти, насочени към необходимостта от инфраструктура;
17.	признава огромните усилия, полагани от националните правителства, регионалните и местните органи и гражданското общество в държавите – членки на ЕС, разположени около Украйна, както и усилията на Република Молдова в приемането на разселени украинци и преодоляването на всички предизвикателства, произлизащи от руското нашествие, включително въпроса със зърнените култури от Украйна и липсата на транспортна инфраструктура; призовава в този контекст да се предоставя подходяща подкрепа, включително чрез програми за трансгранично сътрудничество, за да се посрещат възникващите нужди;
18.	подчертава, че въпреки че не е в открита война с Русия, Република Молдова има и зони на конфликт, подкрепяни от Русия, както и факта, че тя е приела с отворени обятия голям брой украински бежанци, както и че икономическото и социалното положение на Молдова беше силно засегнато от прекратяването на търговските ѝ отношения с Русия; поради това подчертава, че солидните инвестиции и отвореният пазар са изключително необходими и че общите проекти са повече от добре дошли във всички икономически и социални области;
19.	изразява яростно възмущение поради загубата на човешки живот и разрушаването на жилища и инфраструктура в Украйна; подчертава активната роля, която програмите за трансгранично сътрудничество и Новият европейски „Баухаус“ следва да играят за устойчивото следвоенно възстановяване, и подчертава спешната необходимост от подкрепа за местните и регионалните органи в Украйна, като същевременно тези програми продължават да помагат на съседните региони и насърчават засиленото сътрудничество;
20.	приветства инициативата за включване на Украйна в програмата за европейско териториално сътрудничество URBACT и присъединяването на Украйна и Република Молдова като наблюдатели в Европейската мрежа за наблюдение на териториалното планиране (ESPON);
21.	изразява съжаление относно използването от страна на Русия на енергийни източници като средство за упражняване на политически и икономически натиск; призовава за бързи разследвания на икономическото сътрудничество с Русия в енергийните сектори на някои държави членки, както и за по-нататъшни действия за укрепване на възобновяемите енергийни източници и повишаване на енергийната ефективност, за да се намали зависимостта от Русия в онези държави членки, които драстично са намалили сътрудничеството си с агресора и са били засегнати от санкциите, включително съседните държави;
22.	изразява съжаление във връзка с увеличаването на влиянието на Русия в съседните държави, по-специално чрез използване на манипулации и дезинформация както в традиционните медии, така и в онлайн социалните медии, и подчертава значението на засилването на сътрудничеството с тези държави, особено в секторите на образованието и културата, така че гражданите да бъдат информирани и образовани относно демократичните ценности;;
Сътрудничество във връзка с морските басейни
Черноморски басейн
23.	подчертава значението на предоставянето на по-голяма финансова подкрепа за програмата, като се имат предвид предизвикателствата пред сигурността в Черно море, произтичащи от руските нападения и блокадата на морските и дунавските пристанища, които имат за цел да предотвратят доставките на зърно, които са от съществено значение за икономиката на Украйна; подчертава риска за сигурността, който тези нападения представляват за държавите членки, които имат граници с Украйна;
24.	подчертава потенциала на черноморските енергийни източници, които са в състояние да допринесат и за устойчиво енергийно бъдеще в ЕС; подчертава, че въпреки потенциала на възобновяемите енергийни източници, те остават до голяма степен неоползотворени;
25.	счита, че програмата Interreg NEXT „Черноморски басейн“ следва да улесни устойчивото икономическо развитие и ефективното управление на споделените ресурси; 
26.	подчертава значението на развитието на устойчив туризъм в черноморските крайбрежни региони и призовава всички участници да възприемат отговорен подход към опазването на околната среда;
27.	призовава за силен акцент върху Черно море, засилване на регионалното сътрудничество за справяне с въпросите на сигурността, включително тези, свързани с регионалните конфликти и енергийната сигурност, и насърчаване на проекти за модернизиране на пристанищата и свързаната с тях инфраструктура и увеличаване на връзките им със съществуващите транспортни центрове; поради това призовава по-специално за свързването им с коридорите на TEN-T;
28.	настоява, че следва да бъде приета съгласувана стратегия за Черноморския регион и за полезни взаимодействия с програмата за река Дунав за периода 2021 – 2027 г.;
Средиземноморски басейн
29.	подчертава значението на силните икономически и социални партньорства с трети държави от Средиземноморския басейн; приветства факта, че нараства броят на държавите, участващи в програмите Interreg MED за периода 2021 – 2027 г.;
30.	призовава за по-координирано и ефективно използване на съществуващите фондове в рамките на настоящите социални, климатични и екологични правила, за да се повиши конкурентоспособността на Средиземноморския басейн, като същевременно се насърчава потенциалът на енергията от възобновяеми източници на сушата и в морето;
31.	счита, че трансграничните програми трябва да играят активна роля за справяне с общите предизвикателства пред сигурността и да се стремят към регионална стабилност;
32.	призовава за управление на миграционните потоци и за борба с незаконната миграция и трафика на хора, включително чрез финансиране на проекти, насочени към приемане, грижи и предоставяне на обучение за мигрантите, за да им се помогне да се справят с предизвикателствата на конкурентната икономическа среда и да разбират и зачитат по-добре европейските ценности, като същевременно се насърчава приобщаването от двете страни на Средиземно море;
33.	признава решаващата роля на научните изследвания и иновациите за предотвратяването на риска от природни бедствия, устойчивото управление на водите и намаляването на емисиите на CO2 и подчертава необходимостта от отдаване на приоритет на проекти, които имат количествено измерими цели по отношение на икономическото, социалното и екологичното въздействие; 
34.	подчертава, че въпреки потенциала на възобновяемите енергийни източници, те остават до голяма степен неоползотворени и че този потенциал следва да се стимулира също и чрез включване на МСП и дружествата със средна пазарна капитализация;
35.	приветства стратегията за басейна на Западното Средиземноморие (WestMed) и програмите Interreg, като например MARITTIMO, като добри примери за пряко и диверсифицирано сътрудничество, включително на регионално равнище, със споделени цели;
36.	приветства напредъка на макрорегионалната стратегия за региона на Адриатическо и Йонийско море (EUSAIR), която мобилизира държавите членки и техните региони, трети държави и техните местни органи; счита, че EUSAIR е успешен пример, с който Съюзът се доказа като движеща сила и носител на откритост; поддържа становището, че същите принципи и подобен общ подход трябва да се прилагат и към другите райони на Средиземноморието;
37.	приканва Европейския съвет да поиска от Комисията да представи подробна макрорегионална стратегия за Средиземноморието, като вземе предвид новата си програма за Средиземноморието, и по-специално раздел 5 от нея („Зелен преход: устойчивост спрямо изменението на климата, енергетика и околна среда“) и да я приеме; изразява съжаление относно непрекъснатото влошаване на състоянието на околната среда в целия Средиземноморски басейн, загубата на биологично разнообразие и нарастващото замърсяване на въздуха и морето, по-специално замърсяването с пластмасови и битови отпадъци, и призовава за избягване, ограничаване и управление на тези явления чрез насърчаване на кръговата икономика;
Предизвикателства в областта на трансграничното сътрудничество
38.	отбелязва, че съществуването на различни правни и институционални рамки създава допълнителни пречки пред изпълнението на проектите и по този начин превръща изпълнението на проектите в предизвикателство; припомня, че административните процедури могат да бъдат сложни и да отнемат много време, което може да обезсърчава местните и регионалните органи да участват в териториалното сътрудничество; призовава Комисията да спомага за опростяването на тези процедури, като ги прави по-достъпни и прозрачни;
39.	отбелязва, че езиковите бариери и културните различия затрудняват комуникацията и могат да доведат до административна тежест, която следва да бъде преодоляна чрез подходящи мерки;
40.	подчертава, че се наблюдават различия между държавите, що се отнася до правомощията на органите, както и промени в регионалните органи, което може да доведе до забавяния; счита, че следва да се засили диалогът между местните органи и да се насърчи участието на гражданското общество в проектите за териториално сътрудничество с участието на неправителствени организации, социални предприятия и други участници;
41.	подчертава необходимостта от разработване на дългосрочни програми за обмен и предприемаческо сътрудничество между институциите и предприятията в трансграничните региони с цел насърчаване на устойчивото икономическо развитие и от засилване на административната координация между участващите държави чрез по-нататъшно развитие, реорганизиране или, когато е целесъобразно, създаване на устойчиви функционални структури за трансгранично сътрудничество и мрежи;
42.	подчертава значението на създаването на краткосрочна и средносрочна система за междукултурен обмен с цел насърчаване на изучаването на общи езици, насърчаване на по-задълбочено разбиране на регионалните култури и улесняване на сътрудничеството между трансграничните общности, като подчертава, че тази система следва също така да включва предприемачески и административни аспекти за стимулиране на икономическото и административното развитие;
43.	посочва необходимостта от адаптиране на програмите към индивидуалните потребности и специфики на всяка участваща държава/регион; призовава също така за изготвянето на насоки по този въпрос;
44.	отбелязва, че пандемията от COVID-19 оказа неблагоприятно въздействие върху граничните региони и засегна изпълнението на текущите програми и проекти;
45.	отбелязва, че липсата на адекватна транспортна инфраструктура и мрежи, особено що се отнася до морското и островното трансгранично сътрудничество, възпрепятства търговията и мобилността и усложнява сътрудничеството;
46.	посочва специфичните предизвикателства пред морските граници и необходимостта те да бъдат признати за специфични граници със свои собствени потребности, особено поради езиковите и културните различия, административните и правните тежести, социално-икономическите неравенства и екологичните проблеми;
Възможности за трансгранично сътрудничество
47.	подчертава, че поради многобройните кризи и конфликти трансграничното сътрудничество със съседните държави изисква инвестиции в издръжливостта на държавите и обществата и че приоритетите за партньорство следва да допринасят за значително подобряване на условията на живот от двете страни на границата, включително чрез гарантиране на приобщаващо устойчиво развитие, социална справедливост, възможности за заетост и икономическо благоденствие;
48.	счита, че трансграничното сътрудничество може да допринася значително за укрепването на местната и регионалната демокрация и административния капацитет на държавите партньори; подчертава значението на Европейските групи за териториално сътрудничество (ЕГТС), що се отнася до улесняването и насърчаването на териториалното сътрудничество, и по-специално управлението на трансгранични транспортни услуги или болници, изпълнението или управлението на трансгранични проекти за развитие и обмена на знания и най-добри практики;
49.	подчертава значението на трансграничните програми на ЕС за включването на културата като важен показател за регионално развитие, по-специално в граничните райони, в които хората, живеещи от двете страни на границата, споделят един и същ културен и езиков произход, за да се гарантират оживени региони и да се повишава привлекателността на регионите, да се увеличава културният обмен и да се насърчат многообразието и солидарността отвъд границите на ЕС;
50.	подчертава факта, че програмите предлагат възможности за задълбочен диалог с редица заинтересовани страни, включително представители на гражданското общество, местните и регионалните органи, академичните среди, гражданите, НПО и частния сектор; подчертава по-специално значението на трансграничните програми за държавите – кандидатки за членство в ЕС, тъй като те предоставят на местните и националните органи възможност да се запознаят със законодателството на ЕС;
51.	отбелязва, че трансграничното сътрудничество може да допринася допълнително за намаляване на регионалните различия, насърчаване на икономическото и социалното развитие, интегриране на принципа на равенство между половете, заетост, търговия и териториално сближаване и подобряване на мобилността на хората и свързаността на регионите;
52.	подчертава значението на трансграничното сътрудничество в областта на цифровизацията и подчертава необходимостта от общи проекти в областта на цифровата инфраструктура, особено в областта на обществените услуги, за да се осигури съгласуван и ефективен публичен сектор, съсредоточен върху нуждите на всички;
53.	подчертава, че ЕС и държавите членки следва да си сътрудничат по-тясно със съседните държави в областта на здравеопазването и службите за спешна помощ и следва да увеличат капацитета на МСП и дружествата със средна пазарна капитализация с цел извършване на трансгранична дейност;
54.	подчертава значението на работата в мрежа и сравнителния анализ за премахване на пречките пред трансграничното сътрудничество и отбелязва, че това следва да даде възможност за по-добро използване на инструменти като ЕГТС, инструмента за интегрирани териториални инвестиции и стратегията за водено от общностите местно развитие;
55.	подчертава ключовата роля, която инвестициите във висококачествени обществени услуги играят за изграждането на социална устойчивост и справянето с икономически, здравни и социални кризи;
56.	приветства трайния ангажимент на правителството на Обединеното кралство към програмата PEACE, която играе ключова роля за сътрудничеството между граничните региони на Ирландия и Северна Ирландия;
57.	подчертава жизненоважната роля на програмата PEACE PLUS за поддържане на добросъседските взаимоотношения в регионите и за гарантиране на тяхното социално-икономическо развитие;
Препоръки за политиките
58.	препоръчва по-добро взаимно допълване между проектите и подчертава необходимостта от полезни взаимодействия с другите инструменти за финансиране от ЕС, които имат едно и също географско и тематично покритие, за да се избягва евентуално двойно финансиране; подчертава необходимостта през програмния период 2021—2027 г. целевите програми ясно да определят изискванията и приоритетите, които са общи за регионите по външните граници на ЕС, и да допълват други инициативи, финансирани от ЕС, без да се припокриват с тях;
59.	счита, че следва да бъде засилена допълнително ролята на макрорегионалните стратегии на ЕС при преодоляването на предизвикателствата, свързани с граничните региони;
60.	препоръчва, в сферата на трансграничното управление, разработването на напълно интегрирана стратегия за инфраструктурата (автомобилна, железопътна, водна), при която се взема предвид трансграничният регион като цяло; подчертава значението на разработването на решения за по-устойчива мобилност във всички трансгранични райони, включително чрез политиката за TEN-T; призовава Комисията и държавите членки да насърчават интелигентната мобилност; 
61.	препоръчва да се насърчават финансовите инструменти на ЕС с добавена социална и икономическа стойност, за да се повишава равнището на осведоменост относно ползите от ЕС;
62.	призовава Комисията да намалява бюрократичната тежест, да опростява значително процедурите и да намалява пречките, свързани с различното законодателство; настоява, че това следва да даде възможност да се ткликва на реалните нужди на трансграничните райони; подчертава, че за устойчивото и приобщаващо развитие са необходими действия на всички равнища; изрично признава колко е важно да се обръща внимание на селските райони в трансграничните региони, тъй като те са особено засегнати от демографските предизвикателства;
63.	призовава за по-добра координация, диалог и по-нататъшен обмен на най-добри практики между регионите и държавите, например чрез платформа като INTERREG Europe; настоятелно призовава Комисията и държавите членки да засилят сътрудничеството в това отношение и призовава държавите членки да предоставят на местните и регионалните власти инструментите и ресурсите, от които се нуждаят за насърчаване на амбициозно трансгранично сътрудничество; подчертава, че публичните образователни и културни услуги следва да бъдат отворени, достъпни и финансово приемливи за гражданите и от двете страни на границите;
64.	подчертава, че в съответствие с принципа на партньорство регионалните и местните органи и представителите на гражданското общество и частния сектор следва да участват във възможно най-голяма степен в подготовката и изпълнението на проектите от самото начало; призовава Комисията да обмисли предоставянето на техническа подкрепа на местните и регионалните власти в съседните държави, така че да им се помага да разработват и изпълняват проекти за териториално сътрудничество; призовава също така за изготвянето на насоки в това отношение;
65.	призовава Комисията да продължи да интегрира Целите за устойчиво развитие в бъдещите планове за действие за трансгранично сътрудничество, така че нито едно място и нито един човек да не бъде пренебрегнат;
66.	призовава Комисията да продължи да си сътрудничи с държавите партньори за насърчаване на трансграничното сътрудничество, като предоставя, когато е необходимо, ноу-хау, за да се оказва помощ на органите партньори в държавите партньори и да се подобрява информацията, която им се предоставя, по отношение на процедурите и условията за достъп до финансиране от ЕС;
67.	призовава за увеличаване на цялостния бюджет за трансгранично териториално сътрудничество;
68.	счита, че създаването на съвместни трансгранични съвети на местните правителства, като тези, които са основани между Румъния и Молдова в помощ на разработването на съвместни проекти от взаимен интерес, може да послужи за пример;
69.	насърчава усилията за сближаване на държавите партньори с ЕС, стимулиране на вътрешните реформи и изграждането на капацитет на местно и регионално равнище и насърчаване на местната демокрация, многостепенното управление и децентрализираното сътрудничество, включително чрез сътрудничество в рамките на Евронест и Конференцията на регионалните и местните власти за Източното партньорство (CORLEAP) за Източното съседство и Евро-средиземноморската асамблея на регионалните и местните власти (ARLEM) и Парламентарната асамблея на Съюза за Средиземноморието (PA-UfM) за Южното съседство;
70.	подчертава необходимостта от повишаване на усилията и да от разпределяне на по-големи ресурси по отношение на трансграничните проекти, насочени към развиване на ИТ инфраструктурата и разширяване на достъпа до широколентови мрежи с цел подпомагане на икономическото и социалното сътрудничество между трансграничните региони; подчертава ключовата роля, която технологиите и иновациите, постигнати чрез изкуствен интелект, могат да играят за засилването на връзките, насърчаването на устойчивото развитие и подобряването и опростяването на административните процедури;
71.	подчертава колко е важно да се определят и избягват припокриванията на проекти и ненужните разходи между различните европейски програми и инициативи;
72.	препоръчва провеждането на периодични оценки на проектите за трансгранично сътрудничество, за да се гарантира ефективното използване на финансовите ресурси на ЕС;
°
°     °
73.	възлага на своя председател да предаде настоящата резолюция на Европейския съвет, на Комисията, на Европейския икономически и социален комитет, на Комитета на регионите, както и на националните и регионалните парламенти на държавите членки.

